Diari Oficial de la Generalitat Valenciana


Sumari del DOGV 7975, del 08-02-2017 (2017/977)

ORDRE 4/2017, de 31 de gener, de la Conselleria d'Agricultura, Medi Ambient, Canvi Climàtic i Desenvolupament Rural, per la qual es modifica l'Ordre 10/2015, de 18 de desembre, de la Conselleria d'Agricultura, Medi Ambient, Canvi Climàtic i Desenvolupament Rural, per la qual es regula la concessió de les ajudes destinades a les agrupacions de defensa sanitària ramaderes i per la qual s'aproven determinats programes sanitaris voluntaris.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2017/01/31/4/dof/vci/html**

### Dades del document

Número de DOGV
:   7975

Data del DOGV
:   08-02-2017

Secció del DOGV
:   I. DISPOSICIONS GENERALS

Número del document
:   2017/977


Data del document
:   31-01-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Ordre

Anàlisi jurídica

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * legislació

ORDRE 4/2017, de 31 de gener, de la Conselleria d'Agricultura, Medi Ambient, Canvi Climàtic i Desenvolupament Rural, per la qual es modifica l'Ordre 10/2015, de 18 de desembre, de la Conselleria d'Agricultura, Medi Ambient, Canvi Climàtic i Desenvolupament Rural, per la qual es regula la concessió de les ajudes destinades a les agrupacions de defensa sanitària ramaderes i per la qual s'aproven determinats programes sanitaris voluntaris. [2017/977]  
  
PREÀMBUL  
  
L'Ordre 10/2015, de 18 de desembre, de la Conselleria d'Agricultura, Medi Ambient, Canvi Climàtic i Desenvolupament Rural, és el marc normatiu a nivell autonòmic en què es basen les ajudes destinades a les agrupacions de ramaders que apliquen determinats programes sanitaris en les seues explotacions amb l'objectiu de millorar el seu estatus sanitari tant a nivell individual com col·lectiu. Aquestes actuacions sanitàries es concreten cada any a través del Programa Anual Zoosanitari que, mitjançant una resolució del director general d'Agricultura, Ramaderia i Pesca, es publica anualment en el Diari Oficial de la Generalitat Valenciana; en aquest s'especifiquen les actuacions sanitàries que han de dur-se a terme en totes i cada una de les explotacions ramaderes de la Comunitat Valenciana en funció de les espècies animals que alberguen.   
  
L'import que s'ha de percebre a través d'aquestes ajudes és calculat sobre la base d'un barem fix establit en funció del nombre d'explotacions integrants i de les UBM (Unitats de Bestiar Major) de què disposa cada agrupació. Si bé aquesta modulació de l'ajuda es va dissenyar per a unes actuacions sanitàries mínimes, la favorable evolució de l'estat sanitari de concrets sectors ramaders a la Comunitat Valenciana permet incorporar als programes sanitaris de les agrupacions de defensa sanitària ramaderes algunes mesures de control per al manteniment del seu estatus sanitari i per tant d'actualitzar els barems de les ajudes adaptant-los als objectius dissenyats per a cada any.  
Es creu oportú, per tant, modificar l'Ordre 10/2015, de 18 de desembre, que regula les ajudes a les agrupacions de defensa sanitària ramaderes de la Comunitat Valenciana de manera que es permeta que els imports màxims de la subvenció siguen establits en cada convocatòria i siguen concordes així a les actuacions sanitàries que hagen de desenvolupar-se en la campanya corresponent.  
Aquesta ordre s'adapta als requisits establits en el Reglament (UE) núm. 702/2014 de la Comissió, de 25 de juny de 2014 pel qual es declaren determinades categories d'ajuda en els sectors agrícola i forestal i en zones rurals compatibles amb el mercat interior en aplicació dels articles 107 i 108 del Tractat de funcionament de la Unió Europea i en particular al seu article 26 (DOUE 193, 01.07.2014).  
  
Aquesta ordre s'adapta al Reial decret 81/2015, de 13 de febrer, pel qual s'estableixen les bases reguladores de les subvencions estatals destinades a les agrupacions de defensa sanitària, marc normatiu estatal per al seu desplegament, el qual ha sigut comunicat a la Comissió Europea i se li ha assignat el número d'identificació SA 40618 (2014/XA).  
Igualment aquesta ordre s'adapta als principis de necessitat, eficàcia, proporcionalitat, seguretat jurídica, transparència i eficiència conforme estableix l'article 129 de la Llei 39/2015, d'1 d'octubre, del procediment administratiu comú de les administracions públiques.  
Per això, d'acord amb les competències exclusives que té atribuïdes la Generalitat en matèria de ramaderia i sanitat animal i en el desplegament i execució de la legislació de la Unió Europea a la Comunitat Valenciana d'acord amb el que disposa l'article 49 de l'Estatut d'Autonomia de la Generalitat Valenciana; en virtut de les facultats que em confereix l'article 28 de la Llei 5/1983, de 30 de desembre, del Consell, el Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural i l'article 160 de la Llei 1/2015, de 6 de febrer, d'hisenda pública, del sector públic instrumental i de subvencions, una vegada concedida audiència a les organitzacions professionals agràries, havent emés un informe preceptiu la Direcció General de Projectes i Fons Europeus de la Conselleria d'Hisenda i Administració Pública, l'Advocacia de la Generalitat i la Intervenció Delegada en la Conselleria d'Agricultura, Medi Ambient, Canvi Climàtic i Desenvolupament Rural, conforme amb el Consell Jurídic Consultiu de la Comunitat Valenciana i a proposta del director general d'Agricultura, Ramaderia i Pesca,  
  
  
  
ORDENE  
  
Article únic  
1. Es modifiquen els articles 5.1 i 10.4 de l'Ordre 10/2015, de 18 de desembre, de la Conselleria d'Agricultura, Medi Ambient, Canvi Climàtic i Desenvolupament Rural, en els termes que s'exposen en l'annex d'aquesta ordre.  
2. Se suprimeix l'annex II de l'Ordre 10/2015, de 18 de desembre, de la Conselleria d'Agricultura, Medi Ambient, Canvi Climàtic i Desenvolupament Rural.  
  
  
DISPOSICIÓ ADDICIONAL  
  
Única. Incidència pressupostària  
De la publicació d'aquesta ordre no es deriva obligació o cap repercussió econòmica.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions que del mateix rang o d'un rang inferior s'oposen al que disposa aquesta ordre.  
  
  
DISPOSICIONS FINALS  
  
Primera. Delegació de competències  
Es delega en el director general competent en matèria de ramaderia la concessió i denegació de les ajudes previstes en aquesta ordre.  
  
Segona. Facultat de desplegament  
Es faculta el director general competent en matèria de ramaderia per a emetre els actes, resolucions i instruccions que siguen necessaris per al desplegament i aplicació d'aquesta ordre.  
  
Tercera. Entrada en vigor  
Aquesta norma entrarà en vigor l'endemà de ser publicada en el Diari Oficial de la Generalitat Valenciana.  
  
València, 31 de gener de 2017  
  
La consellera d'Agricultura, Medi Ambient,  
Canvi Climàtic i Desenvolupament Rural  
ELENA CEBRIAN CALVO  
  
  
ANNEX  
  
Disposicions de l'Ordre 10/2015 que es modifiquen  
  
Apartat 1r de l'article 5  
«Per a l'execució de les actuacions que queden en l'àmbit de les seues competències, en el marc dels programes sanitaris comuns i específics detallats en els annexos I i II del Pla Zoosanitari establit per a l'exercici corresponent a cada convocatòria, serà fins al 100 % de l'import de les despeses subvencionables. L'import màxim de l'ajuda serà establit en cada convocatòria, no podrà sobrepassar en cap cas el límit resultant de multiplicar els mòduls que s'hi determinen, pel nombre d'explotacions integrants de les ADSG i les unitats de bestiar major (d'ara en avant, UGM) corresponents als seus censos o places que es troben en el Registre d'Explotacions Ramaderes (d'ara en avant, REREGA) en la data de publicació de la convocatòria, calculats d'acord amb les equivalències detallades en l'annex III.»  
  
  
Apartat 4t de l'article 10  
«En cas de comprovació d'incompliments en alguna de les explotacions integrants de l'agrupació durant l'exercici en què es desenvolupa el programa, tant en la normativa sanitària d'aplicació (sanitat i benestar animal, identificació, moviment pecuari, PNIR, etc.) com en les activitats objecte de subvenció, es procedirà a la minoració de l'ajuda en la quantia que corresponga als mòduls establits per a cada convocatòria per a les explotacions en què s'haja detectat l'incompliment, amb independència de les sancions a què done lloc d'acord amb el que estableix la Llei 8/2003, de 24 d'abril, de sanitat animal, la Llei de la Generalitat 6/2003, de 22 d'abril, de ramaderia de la Comunitat Valenciana i la Llei de la Generalitat 1/2015, de 6 de febrer, d'hisenda pública, del sector públic instrumental i de subvencions.  
  
Si es detecten incompliments en més del 50 % del cens de les explotacions integrants d'una ADSG, aquesta perdrà el dret a percebre el total de la subvenció que li corresponga, sense perjudici que se li puga iniciar un expedient de baixa com a agrupació de defensa sanitària.»


Còpia Permalink ELI